Lifum ekki á fjallagrösum - þurfum alvörustörf Kristján Már Unnarsson skrifar 5. nóvember 2012 08:45 „ Þegar við sjáum tækifærin hérna þá er svo einkennileg árátta hjá fólki að vilja að fara að vernda allt fyrir okkur , " sagði Þórunn Egilsdóttir , oddviti Vopnafjarðarhrepps , í þættinum „ Um land allt " á Stöð 2 í gærkvöldi . Kristján Már Unnarsson heimsótti Þórunni og eiginmann hennar , Friðbjörn Hauk Guðmundsson , en þau búa á bænum Hauksstöðum í Vesturárdal í Vopnafirði ásamt þremur börnum sínum . Atvinnumálin og framtíð byggðarinnar bar á góma en þrátt fyrir mikla uppbyggingu í fiskvinnslu á Vopnafirði og næga atvinnu á héraðið í varnarbaráttu að halda í unga fólkið . Vandinn , segir Þórunn , er að störfin eru einhæf . Það vantar meiri fjölbreytni . Hún spyr hvort ekki megi flytja meira af störfum hins opinbera út á land . Stóra tækifæri Norðausturlands segir hún þó í Gunnólfsvík í Finnafirði við Bakkaflóa þar sem sveitarfélögin hafa skipulagt stórskipahöfn og iðnaðarsvæði , fyrir norðurslóðasiglingar og olíu - og gasvinnslustöðvar . „ Allar rannsóknir sem sveitarfélögin hafa verið að vinna að með iðnaðarráðuneyti benda til að Finnafjörður sé besti staðurinn fyrir höfn af þessu tagi , " segir Þórunn . Hún varar við fordómum gagnvart olíuvinnslu og olíuhreinsistöðvum . „ Það eru ekkert ógeðslegar byggingar , ef þú ferð að skoða það . Þetta getur verið snyrtilegt umhverfi , það þarf náttúrlega að standa vel að því öllu , " segir oddvitinn . „ Og þetta er bara fyrir þjóðina alla mjög hagkvæmt og mikilvægt . " -Finnst ykkur vera dálítil forræðishyggja fyrir sunnan gagnvart ykkur ? „ Já , mér finnst það . Og fólk er jafnvel að mynda sér skoðun á einhverjum grunni sem það áttar sig ekkert á . Það er með einhverja rómantíska sýn á að við getum bara verið hér heima í sveitinni og vappað úti og allir eigi að fara að tína fjallagrös og lifa á því . Við gerum það ekkert , " segir Þórunn . „ Það þarf að koma einhver alvöru atvinna og alvöru uppbygging . Við þurfum að fá störf líka fyrir menntaða fólkið út á land svo að fólkið okkar , sem fer og leitar sér menntunar , sjái sér leið til baka . " Saga Reykjavíkurstúlkunnnar sem fór eftir Verslunarskólanám til Vopnafjarðar til að vinna sem kennari um skamma hríð , en ílengdist og er nú oddviti héraðsins , var efni þáttarins " Um land allt " á Stöð 2 í gærkvöldi . Þórunn Egilsdóttir býr á Hauksstöðum , innsta bænum í Vesturárdal í Vopnafirði , ásamt eiginmanni sínum , Friðbirni Hauki Guðmundssyni og þremur börnum þeirra . Þau kynntust í kennaraverkfallinu haustið 1984 en Þórunn var þá nýkomin á Vopnafjörð og þekkti ekkert til . Vegna verkfallsins var hún peningalaus og fékk sér vinnu sláturhúsinu og þar sá hún Hauk í fyrsta sinn .